[{"text_idx": "#000000", "text": "Unueco, espero, amikeco: nia vojo en 2022, bondezira mesag\u0302o de UEA"}, {"text_idx": "#000001", "text": "Unueco, espero, amikeco: jen vortoj, kiuj bone difinas la laboron de UEA kaj per kiuj la Asocio sincere bondeziras al c\u0302iuj homoj. La laboro de UEA bazig\u0302as sur la verko de L. L. Zamenhof, sur la pensoj de Hector Hodler kaj sur la internacia kunlaboro de landaj kaj fakaj asocioj de esperantistoj. UEA estas nenio, krom c\u0302iuj el siaj membroj, kies kolektivo kapablas kun espero kaj obstino evoluigi la laboron por Esperanto. Kaj al tiu laborado rekte au\u0306 nerekte ligig\u0302as c\u0302iuj esperantistoj en la mondo. En 2022 UEA en unueco dau\u0306re restos la reto, kiu kunligas tiom da espero, kaj la tegmento, kiu gastigas tiom da amikeco, kiel c\u0302eforganizaj\u0302o de Esperanto en nia planedo.\nC\u0302iuj estas kurag\u0302igataj legi la novjaran mesag\u0302on, kiun verkis la Prezidanto de UEA, D-ro Duncan Charters, por la januara numero de la revuo Esperanto: /revuoj/esperanto. Ties ric\u0302a enhavo resumas la atingojn de 2021, bonvenigas agadojn por 2022 kaj provokas gravajn kaj utilajn pensojn pri nia afero, ne nur pri tio, kion ni sukcesis fari, sed ankau\u0306 pri tio, kion ni ne forgesu deziri atingi. \u201cSukceso por Esperanto dependas unuavice de preparo de la vojo por g\u0302ia akcepto\u201d, skribas Charters."}, {"text_idx": "#000003", "text": "En 2022 UEA ankau\u0306 subtenos agadojn pri la 100-jarig\u0302o de la Esperanto-radiofonio, sendube unu el la c\u0302efaj rimedoj per kiu la internacia lingvo disvastig\u0302is en la pasinta jarcento. Kaj aldonig\u0302os al la tagordo omag\u0302oj memore al Lidja Zamenhof pro la 80 jaroj post s\u0302ia morto en 1942; kaj por festi la 135 jarojn de Esperanto, #NiaLingvo. Por c\u0302iuj agadoj UEA konstruas kunlaboron kun Pola Retradio, EUROKKA/Vinilkosmo, la Au\u0306stria Nacia Biblioteko kaj aliaj grupoj kaj individuoj."}, {"text_idx": "#000004", "text": "Kun espero kaj plena sindedic\u0302o UEA laboras por la okazigo de la 107a Universala Kongreso de Esperanto (UK) en Montrealo, kiu lau\u0306plane estos c\u0302efscenejo por tiuj kaj multe da aliaj agadoj. La UK gastigos i.a. programerojn pri la agado de UEA c\u0302e UN, Unesko kaj pri indig\u0302enaj lingvoj. Ili spegulos la Jardekon de Indig\u0302enaj Lingvoj, komencig\u0302antan en 2022, kaj la laborojn de la la Komitato de Ne-Registaraj Organizaj\u0302oj pri Lingvo kaj Lingvoj. Tiun komitaton UEA kunfondis por trakti la gravecon de lingvaj demandoj en UN kaj atenti pri lingva diverseco, malegaleco kaj diskriminacio. Alig\u0302i al la UK eblas c\u0302e /kongresoj/alighilo."}, {"text_idx": "#000005", "text": "Krom malfermi la vojon al Esperanto en aliaj medioj, nia agado por Esperanto mem dau\u0306rigos akurate kaj c\u0302iam pli amplekse, kun la sama spirito de sindedic\u0302o. Lige kun UEA dau\u0306re funkcios la eldonado de la revuo Esperanto kaj de la revuo Kontakto, kiu en 2021 atingis sian 300an numeron (la revuo aboneblas c\u0302e /alighoj/abonilo); la Universalaj Kongresoj; la sistemo de UEA-kontoj (kiu multe utilas por la internacia kunlaboro en la movado); la Libroservo de UEA (); la Biblioteko Hector Hodler; Institucio Hodler \u201868; CED; la Speciala Katedro de Interlingvistiko kaj Esperanto c\u0302e la Universitato de Amsterdamo; k.a. Dau\u0306ros la reta agado de UEA, i.a. per la reta revuo Esperanto, la internacia kalendaro , la facillingva gazeto UEA.facila, la reokazigo de la Esperanto-Kvizo, la Forumo de UEA, la au\u0306spicio al la Fonduso Instigo kaj la tenado de la spacoj de UEA c\u0302e Facebook (pag\u0302o kaj grupo), YouTube (UEAviva), Twitter, Vimeo, Instagram kaj Telegram. Same estos por la agado de UEA pri Eksteraj Rilatoj c\u0302e UN kaj Unesko, konebla i.a. per la spacoj UN Esperante (pag\u0302o kaj Twitter) kaj c\u0302e la laborgrupo ; kiel same por la scienca kaj kultura agadoj, kiuj kulminas c\u0302e la Internacia Kongresa Universitato kaj la Belartaj Konkursoj. Tamen aparte sekvinda estas la nova fazo de la unulingvaj ekzamenoj de Esperanto lau\u0306 la Komuna Eu\u0306ropa Referenckadro (KER), kunlabore kun Edukado.net, kiu en 2021 festis sian 20-jarig\u0302on: la KER-ekzamenoj nun kalkulos ankau\u0306 je la nivelo C2 kaj eblos plene rete trapasi ilin."}]